Mellom 1878 og 1946 gikk grensa mellom Hamar og Vang kommuner i ytterkant av det som i dag er Hamar sentrum. Det hindret imidlertid ikke den bymessige bebyggelsen i å spre seg utover i Vang kommune, og det såkalte «byggebeltet» oppstod på landområder utskilt fra gardene rundt, særlig Storhamar og Disen-gardene. Et av de første områdene som ble bebygd på denne måten, var en god porsjon av vestre Disens grunn, som senere fikk navnet Briskebyen.